b"\n_START_ARTICLE_\nVi\xc5\xa1inata\n_START_PARAGRAPH_\nVi\xc5\xa1inata (rumun. vi\xc5\x9finat\xc4\x83, i\xc5\xa1 rumun. vi\xc5\x9fine 'vy\xc5\xa1nia') - rumuni\xc5\xa1kas alkoholinis g\xc4\x97rimas (antpilas), gaminamas i\xc5\xa1 vy\xc5\xa1ni\xc5\xb3, cukraus ir alkoholio. Tai aromatingas saldus g\xc4\x97rimas, paprastai daromas tik namuose, tod\xc4\x97l nestandartizuotas._NEWLINE_Kiekviena \xc5\xa1eima vi\xc5\xa1inat\xc4\x85 daro pagal savus receptus. Vi\xc5\xa1inata lengvai daroma, nedideliais kiekiais (paprastai ne daugiau kaip keletas litr\xc5\xb3)._NEWLINE__NEWLINE_Pus\xc4\x97 indo pridedama vy\xc5\xa1ni\xc5\xb3, \xc4\xafdedama tiek pat cukraus (pagal svor\xc4\xaf), likusi indo dalis pripilama auk\xc5\xa1tos kokyb\xc4\x97s maistinio etanolio ir indas sandariai u\xc5\xbedaromas. Indas laikomas apie 100 dien\xc5\xb3 tamsioje vietoje. Pirmoje \xc5\xa1io laikotarpio pus\xc4\x97je indas retkar\xc4\x8diais pajudinamas ir papurtomas, kad turinys i\xc5\xa1simai\xc5\xa1yt\xc5\xb3. Pasibaigus \xc5\xa1iam laikotarpiui vy\xc5\xa1ni\xc5\xb3 liku\xc4\x8diai nuko\xc5\xa1iami, o gautas sirupi\xc5\xa1kas skystis ir yra vi\xc5\xa1inata._NEWLINE_Vi\xc5\xa1inatos skonis labai priklauso nuo vaisi\xc5\xb3 kokyb\xc4\x97s, tod\xc4\x97l patartina naudoti tik rankomis skintas, sveikas, puikiai prisirpusias, \xc5\xa1vie\xc5\xbeias vy\xc5\xa1nias. Neturi patekti koteli\xc5\xb3, \xc5\xa1akeli\xc5\xb3 ar lap\xc5\xb3. Mirkinimas etanolyje sustiprina visus gedimo skonius. Papuolusios \xc5\xa1akel\xc4\x97s ar lapai suteikia tanin\xc5\xb3 prieskon\xc4\xaf, kuris, laikui einant, \xc5\xa1veln\xc4\x97ja._NEWLINE_Vietoje cukraus gali b\xc5\xabti naudojamas medus. Ta\xc4\x8diau taip daroma retai, nes medus brangesnis, be to, medus stipriai kei\xc4\x8dia skon\xc4\xaf (tai priklauso nuo medaus r\xc5\xab\xc5\xa1ies), ir tas pakitimas gali sugadinti g\xc4\x97rim\xc4\x85._NEWLINE__NEWLINE_Dalis vi\xc5\xa1inatos gamintoj\xc5\xb3, d\xc4\x97dami vy\xc5\xa1nias \xc4\xaf ind\xc4\x85, jas sutrai\xc5\xa1ko. Dar vienas variantas - i\xc5\xa1 vy\xc5\xa1ni\xc5\xb3 i\xc5\xa1ima kauliukus, i\xc5\xa1 j\xc5\xb3 i\xc5\xa1ima branduoliukus, o branduoliukus suberia \xc4\xaf paruo\xc5\xa1t\xc4\x85 mi\xc5\xa1in\xc4\xaf. Branduoliukai suteikia g\xc4\x97rimui migdoli\xc5\xa1k\xc4\x85 skon\xc4\xaf. Vi\xc5\xa1inata i\xc5\xa1 trai\xc5\xa1kyt\xc5\xb3 vy\xc5\xa1ni\xc5\xb3 sunkiau nuko\xc5\xa1iama._NEWLINE_Kartais vi\xc5\xa1inatos gaminimui naudoja degtin\xc4\x99. Neretai darant vi\xc5\xa1inat\xc4\x85 naudoja ne gryn\xc4\x85 etanol\xc4\xaf, o namin\xc4\xaf viengubo ar dvigubo distiliavimo slyv\xc5\xb3 brend\xc4\xaf. Tokia vi\xc5\xa1inata netinka laikymui. Laikomos vi\xc5\xa1inatos skonis ger\xc4\x97ja, bet tai priklauso nuo naudoto alkoholio. K\xc4\x85 tik pagamintos vi\xc5\xa1inatos skonis paprastai b\xc5\xabna grubokas ir deginantis._NEWLINE_Po vi\xc5\xa1inatos gamybos lik\xc4\x99 vy\xc5\xa1ni\xc5\xb3 liku\xc4\x8diai naudojami kaip \xc4\xafdaras pyragai\xc4\x8diams ar pyragams, bet jie turi b\xc5\xabti panaudoti netrukus po nuko\xc5\xa1imo, kitaip praranda kvapnum\xc4\x85."